For et års tid siden søgte Christian job hos sit tidligere praktiksted på klinikken i Ribe.

De kendte ham og hans evner, så de vidste, at hans handicap ikke forhindrer ham i at udføre jobbet ordentligt. Han fik jobbet.

Det kan godt være, han tager lidt længere tid om visse ting, men der er ikke en finger at sætte på resultatet.

Kunderne kommer med smerter og går derfra uden, og tanken om at nogle virkelig har brug for ham - at han udfører en rolle, hvor han måske redder en andens dag - er ubeskrivelig.

Han glæder sig, hver gang han tager på arbejde.

Selv den to timer lange tur med toget fra Hedensted via Bramming til Ribe hver tirsdag og onsdag ser han som noget positivt.

Så kan han sidde dér med musik i ørerne og vide, at han også er én af dem, der er på vej på arbejde. Én af dem, der 'får samfundshjulene til at køre rundt'.

Det betyder meget for hans selvopfattelse, for der er virkelig langt fra den 19-årige knægt, der mistede synet og skulle starte forfra på usikker grund, til den 29-årige mand, han er i dag.